  Майя Бывальцева Удмуртиын улӥсьёс нылпиоссылы вашкала славян нимъёсты ӵемгес сётъяны кутскизы. Но берлогес тросэз со нимъёсты огшорыосызлы ик вошто. 12-тӥ пӧсьтолэзе журналистъёслы со сярысь вераз элькун кивалтэт бордын ужась ЗАСГС ужъёсъя комитетлэн кивалтӥсез Людмила Попова. 2016-тӥ арлэн нырысетӥ палараз Удмуртиын вордскем нуныослы шер пумиськылӥсь таӵе нимъёс сетӥзы: пиослы — Иоанн, Иоаким, Матфей, Добромир, Ратибор, нылъёслы — Меланья, Лукерия, Любава, Всеслава, Радиана. «Нылпиоссылы йӧспӧртэм ним сётэм анай-атайёс берло жаляло, угось пинал огъёзъёсыз пӧлын шугъяськонъёсын пумиське, солэн психологи ласянь шугъяськонъёсыз кылдо, соин ик берло соос лыкто ни нимез вошто. Араз 800-ысен 1 сюрсозь ужкагазъёс нимез воштон сярысь луо», — ивортӥз Людмила Попова. Солэн верамезъя, азьло сямен ик 2016-тӥ арын пиос пӧлын тужгес вӧлмем нимъёс Артём, Максим, Иван, Александр, нылъёслэн — Виктория, Мария, Дарья, Анна. Кызьы ивортӥз Людмила Попова, али Россиысь Кун Думаын эскериське катӵектос, отын нылпилы ним быръён ласянь возетъёс чакламын. Катӵектосэз юнматӥзы ке, анай-атайёс нылпиоссылы лыдпусъёсын, нимаз букваосын, пусъёсын но мукет со выллем ярантэм нимъёс уз сётъялэ. «Нош али ми анай-атайёсты малпаськыны косыны, нылпилы умойтэм ним быръем сярысь вераны гинэ быгатӥськомы», — вераз Людмила Попова. Вож нунылы ним быръёнын возетъёс зэмзэ, но кулэ. Кылсярысь, Пермьын улӥсьёс пизэс Люцифер нималлям, нош Москваын пизылы БОЧ рВФ 260602 ним сётыны малпало вылэм. ВАТСАН 2016-тӥ арын 6 толэзь ӵоже Удмуртиысь ЗАГС ёзэсъёс 10 сюрс 582 вордскемъёсты пусйизы. Кылем арысь та вакытэн ик ӵошатыса, со 244 адямилы ӧжытгес. Одӥгаз семьяын куиньмоос вордскизы, 123-яз — кыктоос (кылем арын — 3 но 116 вал). Вить толэзьлы йылпумъянъёсъя, 1 сюрс адямилы вордскемъёслэн лыдзыя Удмуртия Приволжск федерал округъя кыкетӥ инты басьтэ, Марий Эл элькунэн ӵош. Нырысетӥ интыез люко Татарстан но Пермь шаер. Тегъёс: Мерлык Ижкар нылпиос Удмуртия демография ЗАГС  